bluuebunny/crossref_metadata_2025 huggingface dataset:
Ο Ελευθέριος Βενιζέλος στη συλλογική μνήμη
Authors: Τριανταφύλλου Χρήστος
Published: September 2021

Αντικείμενο της διδακτορικής διατριβής αποτελούν οι ποικίλες μνημονεύσεις, επικλήσεις και οικειοποιήσεις του προσώπου του Ελευθέριου Βενιζέλου από μια πληθώρα διαφορετικών δρώντων, προσώπων, κομμάτων και οργανώσεων, από τον θάνατό του το 1936 έως το 1967. Κεντρικό ερώτημα αποτελεί, με βάση αυτές τις μνημονεύσεις, το πώς ο Βενιζέλος μετατράπηκε από τον ηγέτη της μίας εκ των δύο μεγάλων παρατάξεων του Εθνικού Διχασμού σε πολιτικό κοινής αποδοχής· πώς μετατράπηκε, σταδιακά, σε εθνικό σύμβολο. Από αυτή την αναζήτηση προέκυψαν δύο κεντρικά ερευνητικά ερωτήματα: πρώτον, γιατί επιλέχθηκε σε αυτές τις μνημονεύσεις ο Βενιζελος αντί οποιουδήποτε άλλου πολιτικού προσώπου∙ δεύτερον, ποια ήταν η πορεία των ίδιων των μνημονεύσεων του κρητικού πολιτικού ως διακριτού ιστορικού φαινομένου. Βασική υπόθεση εργασίας αποτελεί ότι η σταδιακή αποδοχή του Βενιζέλου δεν προέκυψε απλώς λόγω απομάκρυνσης από την εποχή του, ούτε λόγω της παρόδου του χρόνου, που επέτρεψε να ξεχαστούν τα «πολιτικά πάθη» και να αναγνωριστεί το μεγαλείο του. Αντιθέτως, η αναγνώρισή του συνδέθηκε με σύγχρονες αναγκαιότητες, εξυπηρέτησε πολιτικές και άλλες στρατηγικές, ενώ αποτέλεσε και προϊόν της επανανάγνωσης του παρελθόντος με τους όρους της συγκυρίας. Η έρευνα εγγράφεται στο πεδίο συνάντησης της πολιτικής με την πολιτισμική ιστορία, αξιοποιώντας μεθοδολογικά προβληματικές από τις σπουδές μνήμης και το σχετικά πρόσφατο πεδίο των σπουδών φήμης (reputation studies). Ως πηγές χρησιμοποιούνται αρχειακά τεκμήρια, 30 τίτλοι αθηναϊκών και επαρχιακών εντύπων και ένα σώμα διαφορετικών κειμένων που γράφτηκαν για τον Βενιζέλο κατά την εν λόγω εποχή (ιστοριογραφικά κείμενα, βιβλία, απομνημονεύματα, πολιτικά φυλλάδια, επίσημες εκδόσεις του κράτους και της ΔΙΣ, σχολικά εγχειρίδια και εγκυκλοπαίδειες). Τα βασικά συμπεράσματα που προέκυψαν από την έρευνα είναι τα εξής: κατά την περίοδο 1936-1967, ο Ελ. Βενιζέλος έγινε αντικείμενο μνημονεύσεων, οικειοποιήσεων και επικλήσεων από ολόκληρο σχεδόν το πολιτικό φάσμα, για διαφορετικούς λόγους κάθε φορά –αν και όχι με την ίδια ένταση και συχνότητα. Αυτές οι πολιτικές επικλήσεις του Βενιζέλου συντελέστηκαν ταυτόχρονα με διεργασίες ιστορικοποίησης της εποχής του, οι οποίες έλαβαν χώρα στα πεδία της ιστοριογραφίας, και των δημόσιων επετειακών και εορταστικών μνημονεύσεων. Μέσω των τριών αυτών πεδίων, η εκδοχή που επικράτησε για τον Βενιζέλο και την εποχή του ήταν κυρίως εκείνη του Κέντρου, η οποία κληροδότησε τα βασικά ερμηνευτικά της σχήματα στη Μεταπολίτευση –εποχή κατά την οποία ο Βενιζέλος εγκαθιδρύθηκε στη συλλογική μνήμη οριστικά πια ως «εθνάρχης».
Ιστικός και ποσοτικός προσδιορισμός των TLRs στο έντερο και στους νεφρούς σε σηπτικά μοντέλα μυών
Authors: Κριβάν Σύλβια
Published: September 2021

Οι υποδοχείς τύπου Toll (TLRs) είναι βασικοί ρυθμιστές της φυσικής και επίκτητης ανοσίας και εκφράζονται έντονα κατά τη διάρκεια της σηψαιμίας. Έτσι, η μελέτη της έκφρασης των TLRs σε ένα ζωικό μοντέλο σήψης μπορεί να υποδεικνύει την πιθανή τους συσχέτιση με την οξεία νεφρική ανεπάρκεια (ΟΝΑ) σε μια σηπτική κατάσταση. Υλικό-Μέθοδοι: Σε αυτή τη μελέτη χρησιμοποιήθηκαν 72 αρσενικοί μύες C57BL/6J. Τυχαία, τα ζώα χωρίστηκαν σε 6 ομάδες (N = 12/ομάδα): 3 ομάδες ελέγχου και 3 σηπτικές ομάδες ανάλογα με το χρόνο ευθανασίας (24 ώρες, 48 ώρες και 72 ώρες). Οι σηπτικές ομάδες υποβλήθηκαν σε διαδικασία απολίνωσης και διάτρησης του τυφλού με βελόνη (CLP) για την πρόκληση περιτονίτιδας, ενώ οι ομάδες ελέγχου υποβλήθηκαν σε πλασματική επέμβαση. Διεξήχθησαν αιματολογικές εξετάσεις στον ορό για ανίχνευση βιοδεικτών ανοσίας. Τα αποτελέσματα του ανοσοφθορισμού (IF), της μορφομετρίας και της ποσοτικής αντίδρασης αλυσίδας πολυμεράσης πραγματικού χρόνου (qRT-PCR) αξιολογήθηκαν σε νεφρικούς και εντερικούς ιστούς για την έκφραση των TLR 2, 3, 4 και 7 κατά τη διάρκεια της σήψης. Αποτελέσματα: Στο τέλος κάθε πειραματικής περιόδου, διαπιστώσαμε ότι οι TLRs 2, 3, 4 και 7 εκφράζονται και στους δύο ιστούς με διαφορές τόσο μεταξύ τους όσο και μεταξύ των χρονικών σημείων. Επίσης βρήκαμε ότι τα επίπεδα του mRNA ήταν σημαντικά υψηλότερα στην αξιολόγηση της qRT-PCR στις σηπτικές ομάδες από ό,τι στις ομάδες ελέγχου τόσο στους νεφρούς όσο και στους εντερικούς ιστούς, παρουσιάζοντας μια σταθερή αύξηση στις σηπτικές ομάδες καθώς ο χρόνος ευθανασίας παρατείνετο (p <0,05). Συμπέρασμα: Συνολικά, η μελέτη μας υποστηρίζει ότι η έκφραση των TLRs 2, 3, 4 και 7 εκφράζεται σε μεγάλο βαθμό στους νεφρούς των σηπτικών μυών και ειδικότερα ότι αυτοί οι TLRs είναι ευαίσθητοι και ειδικοί δείκτες για τη σηψαιμία. Επίσης, η μελέτη μας ενισχύει τη διαγνωστική σημασία των TLRs στην ΟΝΑ καιπαρέχει νέα δεδομένα για αυτούς σε μοντέλα σηπτικών μυών και κατά επέκταση στην ανεπάρκεια πολλαπλών οργάνων (MODS).
Η διδακτική της διαγλωσσικής μετάφρασης στον ελληνόφωνο χώρο
Authors: Λάμπρου Δέσποινα
Published: September 2021

Η παρούσα διδακτορική διατριβή εντάσσεται στο επιστημονικό πεδίο της μεταφρασεολογίας και συγκεκριμένα της διδακτικής της μετάφρασης, και επικεντρώνεται σε μια σειρά από αναπάντητα ερευνητικά ερωτήματα τα οποία αφορούν τη διδασκαλία της μετάφρασης όπως αυτή πραγματοποιείται στον ελληνόφωνο χώρο. Σκοπός της είναι η διερεύνηση ζητημάτων που συνδέονται με τα προγράμματα εκπαίδευσης και κατάρτισης μεταφραστών στην Ελλάδα και την Κύπρο, με τους διδάσκοντες μετάφραση και το επιστημονικό τους προφίλ, και, τέλος, με τις διδακτικές προσεγγίσεις που συναντώνται στη βιβλιογραφία των ελληνόφωνων μεταφρασεολόγων. Η πρωτοτυπία της έγκειται στο γεγονός ότι συγκεντρώνει, μέσα από μια σειρά ποσοτικών απογραφικών ερευνών, δεδομένα αναφορικά με ζητήματα τα οποία δεν έχουν μέχρι σήμερα μελετηθεί επαρκώς στον ελληνόφωνο χώρο. Συγκεκριμένα, στο πλαίσιο της διατριβής παρουσιάζονται τέσσερις επιμέρους έρευνες: μια διαχρονική έρευνα από την οποία προκύπτει μια επισκόπηση της εκπαίδευσης και κατάρτισης μεταφραστών στον ελληνόφωνο χώρο από το 1979 έως το 2019· μια συγχρονική έρευνα για το ακαδημαϊκό έτος 2015-2016 από την οποία προκύπτουν στοιχεία που καταδεικνύουν το πλούσιο και πολυσυλλεκτικό τοπίο των προγραμμάτων εκπαίδευσης και κατάρτισης μεταφραστών αλλά και των προγραμμάτων συναφούς αντικειμένου με μαθήματα μετάφρασης στον ελληνόφωνο χώρο· μια έρευνα αναφορικά με το επιστημονικό προφίλ των διδασκόντων μετάφραση στην ανώτατη εκπαίδευση κατά τα ακαδημαϊκά έτη 2016-2017 και 2017-2018· και, τέλος, μια έρευνα αναφορικά με τις τάσεις που διαφαίνονται στη βιβλιογραφία ελληνόφωνων μεταφρασεολόγων όσον αφορά τις προσεγγίσεις διδακτικής της μετάφρασης. Σε γενικές γραμμές, η πορεία της διδακτικής της μετάφρασης στον ελληνόφωνο χώρο, όπως προκύπτει από τη μελέτη των παραπάνω στοιχείων που την απαρτίζουν, χαρακτηρίζεται αφενός από αυξημένο ενδιαφέρον για σπουδές κάθε επιπέδου από την πλευρά των εκπαιδευόμενων και καταρτιζόμενων μεταφραστών, και αφετέρου από τον σχεδιασμό και την προσφορά πλήθους προγραμμάτων με πολύ διαφορετικά μεταξύ τους χαρακτηριστικά από την πλευρά των φορέων εκπαίδευσης και κατάρτισης μεταφραστών. Επίσης, παρατηρείται η σταδιακή βελτίωση του επιστημονικού προφίλ των διδασκόντων μετάφραση, καθώς και η αυξημένη ενασχόληση με τη διδακτική της μετάφρασης ως επιστημονικό πεδίο γενικά, αλλά και με τον τρόπο προσέγγισης της διδασκαλίας της μετάφρασης ειδικότερα.
Noise effects in the large hadron collider (LHC) and its high-luminosity upgrade (HL-LHC)
Authors: Κώστογλου Σοφία
Published: September 2021

Ο Μεγάλος Επιταχυντής Αδρονίων ολοκλήρωσε με επιτυχία το δεύτερο κύκλο λειτουργίας του έπειτα από τρία χρόνια πειραμάτων (2015-2018), επιτυγχάνοντας πρωτοφανείς τιμές ολοκληρωμένης φωτεινότητας και ενέργειας κέντρου μάζας. Για τα επόμενα δύο χρόνια προβλέπονται εκτεταμένες τροποποιήσεις με σκοπό την προετοιμασία του επιταχυντή για τη μελλοντική του αναβάθμιση σε επιταχυντή Υψηλής Φωτεινότητας. Η βελτιστοποίηση της απόδοσης του επιταχυντή απαιτεί, παράλληλα, την κατανόηση όλων των μηχανισμών που μπορούν να συντελέσουν στη μείωση ή υποβάθμιση της τιμής της φωτεινότητας. Ένας μηχανισμός που μπορεί να επηρεάσει την εγκάρσια κίνηση των σωματιδίων της δέσμης πρωτονίων, οδηγώντας σε χαοτικές τροχιές και κατ' επέκταση σε απώλειες πρωτονίων, είναι τα φαινόμενα θορύβου στη δυναμική των φορτισμένων σωματιδίων. Ανάμεσα στις πολλαπλές πηγές θορύβου που υπάρχουν σε έναν επιταχυντή, η παρούσα διδακτορική διατριβή επικεντρώνεται στις επιπτώσεις αρμονικών διαταραχών στην τάση των πηγών τροφοδοσίας των μαγνητικών διπόλων και τετραπόλων, ένα φαινόμενο που οδηγεί σε διαμόρφωση συχνότητας του μαγνητικού πεδίου. Ανάλογα με τις συχνότητες και το πλάτος των φασματικών συνιστωσών του θορύβου, που εξαρτώνται από το είδος του μαγνήτη και τον τύπο της πηγής τροφοδοσίας, οι επιπτώσεις στην εγκάρσια κίνηση των σωματιδίων της δέσμης ποικίλουν. Ο θόρυβος από τις πηγές τροφοδοσίας, σε συνδυασμό με τα μη-γραμμικά μαγνητικά πεδία του επιταχυντή, που είτε είναι απαραίτητα για τον έλεγχο της χρωματικότητας και την απόσβεση της συλλογικής κίνησης των σωματιδίων είτε απορρέουν από τη σύγκρουση των δύο δεσμών, μπορεί να αυξήσει τη διάχυση της κατανομής των σωματιδίων, μέσω της εμφάνισης και διέγερσης των επιπλέον συχνοτήτων συντονισμού πέρα από τις προβλεπόμενες λόγω της μη-γραμμικότητας των επί μέρους μαγνητικών πεδίων. Η ύπαρξη ενός τέτοιου φαινομένου είναι ιδιαιτέρως κρίσιμη για τη διατήρηση του συνολικού χρόνου ζωής της δέσμης. Η παρούσα έρευνα παρουσιάζει τη μελέτη αυτών των φαινομένων πρώτα στα δίπολα, ένα φαινόμενα που έχει παρατηρηθεί στον επιταχυντή, και στη συνέχεια στα τετράπολα, ένα είδος θορύβου που είναι ιδιαίτερα κρίσιμο για τον επιταχυντή Υψηλής Φωτεινότητας.
Ο ιδεαλισμός του έρωτος, της φιλίας και της αγάπης ως παράγων της αυτοσυνειδησίας και της πνευματικής και ηθικής καταξιώσεως
Authors: Κανελλάκης Βασίλειος
Published: September 2021

Η παρούσα διατριβή έχει ως σκοπόν την ανάδειξιν της θεμελιώδους εννοίας του πλατωνικού θείου έρωτος ως παράγοντος της αυτοσυνειδησίας και της πνευματικής και ηθικής καταξιώσεως εις την συνάντησίν του με την μεγίστην έννοια της θείας εν Χριστώ Αγάπης. Η ανωτέρω έννοια του θείου έρωτος εξετάζεται αρχής γενομένης από τις ηθικές επίνοιες της επικής και λυρικής ποιήσεως καθώς και της προσωκρατικής φιλοσοφίας έως την εποχήν της συγκρούσεως του Σωκράτους με την Σοφιστική. Εν συνεχεία διατυπούται ως κύριον θέμα η έννοια του θείου έρωτος εις τον πλατωνικόν μύθον της Διοτίμας εις το «Συμπόσιον» καθώς εις την παλινωδία του Σωκράτους εις τον «Φαίδρον». Εν συνεχεία εξετάζεται η θεωρία του Αριστοτέλους για τον Θεόν, ο οποίος κινεί ως ερώμενον, καθώς και η έννοια της φιλίας ως υψίστη ηθική αρετή. Εν τη εξελίξει της πραγματείας μας παρεμβάλλεται μία ιστορική επισκόπησις των Ελληνορωμαϊκών χρόνων για να εκτεθεί εν συνεχεία το μυστικόν μεταφυσικόν σύστημα του Πλωτίνου, εις το οποίον τονίζεται ο εκστατικός χαρακτήρ του έρωτος. Μετά την επισήμανσιν του στωικού ανθρωπισμού εισερχόμεθα εις το δεύτερον μέρος της διατριβής όπου πραγματευόμεθα την απόλυτον έννοια της Αγάπης εν Χριστώ, η οποία αρχικώς εκτίθεται εις τον αποκαλυπτικόν Λόγον της Καινής Διαθήκης και εν συνεχεία αναπτύσσεται εις τους Έλληνες Πατέρες, όπου πραγματούται η συνάντησις του Ελληνισμού με το Ευαγγέλλιον. Ακολούθως, αναλύεται η διδασκαλία του Διονυσίου Αρεοπαγίτου περί του εκστατικού θείου έρωτος και η διδασκαλία του ιερού Αυγουστίνου, όπου διακρίνεται η caritas από την cupiditas. Τέλος, ως επίμετρον της εργασίας μας, παρατίθεται η μυστική φιλοσοφία του Γερμανού φιλοσόφου J. Böhme και του ιδεαλιστού Fr. Schelling, ο οποίος ορίζει την αγάπη ως «alles in allem» πάντα εν πάσι. Η διατριβή αυτή ακολουθεί την συστηματικήν μεθοδολογίαν, καθώς και την ιστορικήν εποπτείαν διαμέσω των αρχαίων, μέσων και νεωτέρων χρόνων.
Η ανασυγκρότηση του Ελληνικού Στρατού μετά τον Β΄ ΠΠ και ο ρόλος της Βρετανικής Στρατιωτικής Αποστολής, 1944-1948
Authors: Γιαννακός Κωνσταντίνος
Published: September 2021

Η διατριβή ασχολείται με την ανάλυση των σταδίων και διαδικασιών, μέσα από τις οποίες ανασυγκροτήθηκε ο Ελληνικός Στρατός στην περίοδο μετά τον Β΄ ΠΠ και κατά τη διάρκεια του Εμφυλίου Πολέμου και ο ρόλος που έπαιξε η ΒΜΜ σε αυτή τη διαδικασία. Εξετάζονται οι πρώτες μυστικές προσπάθειες ανασυγκρότησης στρατού στην Αθήνα, αρχίζοντας από το καλοκαίρι του 1944, όταν η εξόριστη ελληνική κυβέρνηση προσπάθησε να συγκροτήσει πιστές δυνάμεις, προκειμένου να διατηρήσει τον έλεγχο της χώρας, σε ενδεχόμενη απόπειρα κατάληψης της εξουσίας από το ΕΑΜ/ΕΛΑΣ, μετά την αποχώρηση των γερμανικών στρατευμάτων. Εξετάζονται οι προσπάθειες δημιουργίας της Εθνοφυλακής και της ανασυγκρότησης του στρατού μετά τη Συμφωνία της Βάρκιζας και καθ' όλο το 1945. Στη συνέχεια αναλύονται οι οργανωτικές αλλαγές κατά τα έτη 1946 - 1948. Παρουσιάζονται οι νομοθετικές πρωτοβουλίες των κυβερνήσεων της εποχής, που αποσκοπούσαν στην ανασύνταξη του σώματος των αξιωματικών, στην εμπέδωση της πειθαρχίας στο στράτευμα και στην επαύξηση της μαχητικής του ισχύος. Στη συνέχεια περιγράφεται η εκκαθάριση του στρατεύματος από τους αριστερούς και η δημιουργία των στρατοπέδων της Μακρονήσου. Επίσης, αναλύεται η οργάνωση του ΕΣ που δεν σχετίζονταν άμεσα με τις επιχειρήσεις, αλλά ήταν ζωτικής σημασίας για την επίτευξη της τελικής νίκης επί του ΔΣΕ, όπως ήταν οι κοινωνικές δράσεις του στρατού και η αλληλεπίδρασή του με την κοινωνία, καθώς και οι εκκενώσεις των χωριών. Τέλος γίνεται αναφορά στη δράση της ΒΜΜ και στον καθοριστικό ρόλο που έπαιξε στην αναδιοργάνωση του στρατεύματος, ενώ παρουσιάζονται και πτυχές από την ζωή των μελών της στη χώρα. Η διατριβή κλείνει με τα συμπεράσματα από την έρευνά μου.
Δημοκρατία και δικαίωμα στην εκπαίδευση
Authors: Κουτσούρη Άννα
Published: September 2021

Η παρούσα διατριβή αποτελεί μία ποιοτική έρευνα βασιζόμενη στην εθνογραφία με στόχο να διερευνήσει το περιεχόμενο της ιδιότητας του πολίτη, της δημοκρατίας και του δικαιώματος στην εκπαίδευση, όπως διαμορφώνονται από τους εθνικούς και υπερ-εθνικούς θεσμούς, τις κοινωνικές και πολιτικές συνθήκες, την οικονομική κρίση και τη διάδραση των κοινωνικών υποκειμένων. Βασίστηκε στην ανάλυση των συλλογικών και ατομικών συνεντεύξεων, των συζητήσεων, των απόψεων και πρακτικών των ατόμων, δεδομένα που προέκυψαν από τη συμμετοχική παρατήρηση στο χώρο του σχολείου, αλλά και των ζητημάτων που προέκυψαν από τις συζητήσεις μεταξύ των εκπαιδευτικών, των μαθητών και των γονέων. Στο πρώτο μέρος η έρευνα αφορά την ανάλυση των πεποιθήσεων των ενηλίκων και των μαθητών, ηλικίας 10-12 ετών, σε μία τυπική σχολική μονάδα σχετικά με το περιεχόμενο και το ρόλο της ιδιότητας του πολίτη στο αναλυτικό πρόγραμμα και τη σχολική καθημερινότητα. Παράλληλα μέσω της αξιοποίησης της έρευνας-δράσης ως τεχνικής διερευνήθηκαν οι οπτικές των μαθητών για το ιδανικό σχολείο και διαμορφώθηκε το δεύτερο μέρος της έρευνας. Στο πλαίσιο αυτό το δεύτερο μέρος της έρευνας αφορά την ανάλυση μιας διδακτικής παρέμβασης με στόχο τη χειραφέτηση βασιζόμενη στις αρχές της ελευθεριακής και της κριτικής παιδαγωγικής. Αξιοποιώντας διάφορα εποπτικά μέσα και αντιφατικά θέματα που αντλήθηκαν από την καθημερινότητα επιχειρήθηκε από τη μια η ενδυνάμωση των μαθητών, ώστε να καταστούν ικανοί να αναλύουν την εμπειρία τους στη βάση της δικής τους συμμετοχής, της γνώσης και των συζητήσεων και από την άλλη η διαμόρφωση του ενεργού ρόλου των μαθητών μέσω διαφόρων υλικών για την κατασκευή της ιδιότητας του πολίτη.
Νέοι μοριακοί δείκτες στα προκλητά πτύελα ασθενών με άσθμα
Authors: Τσιλογιάννη Ζωή
Published: September 2021

Ο έλεγχος του άσθματος αφορά στην έκταση που οι εκδηλώσεις του άσθματος έχουν μειωθεί ή εξαλειφθεί μετά από θεραπεία. Το κλάσμα του εκπνεόμενου μονοξείδιου του αζώτου (FeNO, Fraction of exhaled Nitric Oxide) και η ηωσινοφιλία στα πτύελα έχουν περιορισμένη εφαρμογή στην αξιολόγηση του ελέγχου του άσθματος. Η ιντερλευκίνη 13 (IL-13) έχει βασικό ρόλο στην Th2 απάντηση και αποτελεί πιθανά θεραπευτικό στόχο στο μη-ελεγχόμενο άσθμα. Στα προκλητά πτύελα ασθενών με άσθμα. Η διαγνωστική αξία της IL-13 ήταν ανώτερη και από τα ηωσινόφιλα των πτυέλων αλλά και τα επίπεδα του FeNO για την αναγνώριση του καλά ελεγχόμενου άσθματος. Τα επίπεδα της IL-13 θα μπορούσαν να αποτελέσουν χρήσιμο βιολογικό δείκτη για την εκτίμηση ελέγχου του άσθματος. Η σεστρίνη 2, η ενδοκάνη και η σιρτουίνη 1 αποτελούν ξεχωριστά μόρια με κάποιες βιολογικές δράσεις που συσχετίζονται με την παθοφυσιολογία του άσθματος. Στα προκλητά πτύελα ασθενών με σοβαρό άσθμα διαπιστώθηκε αυξημένη σεστρίνη 2 πιθανώς ως μέρος ενός μηχανισμού που μπορεί να επιφέρει δομικές αλλαγές μέσω της διαταραχής της ισορροπίας μεταξύ οξειδωτικού στρες και αντιοξειδωτικής δραστηριότητας.
Ανάπτυξη και έλεγχος πρωτεϊνικού βιοαισθητήρα σε γενετικά τροποποιημένη κυτταρική σειρά για τη μέτρηση επιπέδων γλυκόζης
Authors: Σίσκα Ευαγγελία
Published: September 2021

Ο διαβήτης είναι μία χρόνια νόσος που χαρακτηρίζεται από υψηλά επίπεδα γλυκόζης στο αίμα. Οι διαβητικοί ασθενείς θα πρέπει να ομαλοποιήσουν αυτά τα επίπεδα για να αποφύγουν τις βραχυπρόθεσμες και μακροπρόθεσμες κλινικές επιπλοκές. Επί του παρόντος, η παρακολούθηση της γλυκόζης στο αίμα εξαρτάται από το συνεχές τρύπημα των δακτύλων των ασθενών και συστήματα που βασίζονται σε ένζυμα τα οποία αναλύουν το έλκον αίμα. Οι αναλυτές συνεχούς μέτρησης της γλυκόζης αίματος βρίσκονται ήδη στην αγορά, αλλά παρουσιάζουν τεχνικά προβλήματα, ανακρίβειες και σύντομο χρόνο ζωής ως προς τη λειτουργία τους. Μια νέα προσέγγιση για τη συνεχή παρακολούθηση της γλυκόζης είναι η ανάπτυξη εμφυτεύσιμων κυτταρικών βιοαισθητήρων που εκπέμπουν φωτεινά σήματα που αντιστοιχούν σε συγκεκριμένες συγκεντρώσεις γλυκόζης. Τέτοιες συσκευές χρησιμοποιούν γενετικώς τροποποιημένα κύτταρα που εκφράζουν χιμαιρικά γονίδια με ιδιότητες σύνδεσης της γλυκόζης. Τα μεσεγχυματικά βλαστικά κύτταρα (MSCs) είναι καλοί υποψήφιοι ως κύτταρα-φορείς, καθώς μπορούν να τροποποιηθούν γενετικά και να επεκταθούν σε μεγάλους αριθμούς. Διαθέτουν επίσης ανοσορρυθμιστικές ιδιότητες οι οποίες, μειώνοντας την τοπική φλεγμονή, μπορούν να επεκτείνουν το χρόνο ζωής της λειτουργίας των συσκευών παρακολούθησης της γλυκόζης. Στην παρούσα διδακτορική διατριβή δημιουργήσαμε μια νέα αθανατοποιημένη ανθρώπινη κυτταρική σειρά μεσεγχυματικών βλαστικών κυττάρων που εκφράζει ταυτόχρονα το γονίδιο της τελομεράσης (hTERT) και ένα βιοαισθητήρα έκκρισης της γλυκόζης (GB), χρησιμοποιώντας την τεχνολογία μεταφοράς του τρανσποζονίου Sleeping Beauty (SB). Τα γενετικά τροποποιημένα MSC διατήρησαν τα μεσεγχυματικά χαρακτηριστικά τους. Η σταθερή έκφραση των διαγονιδίων επιβεβαιώθηκε βιοχημικά. Η αυξημένη έφραση της hTERT οδήγησε στην αθανατοποίηση των MSC τα οποία δαιτήρησαν σταθερούς τους δείκτες της πολυδυναμικότητάς τους. Επιπλέον, αυτά τα κύτταρα κατάφεραν να καταστείλουν αποτελεσματικά τον πολλαπλασιασμό μονοπύρηνων κυττάρων του περιφερικού αίματος (PBMC) σε αναλύσεις μεικτών λεμφοκυτταρικών καλλιεργειών (MLR assays), υποδεικνύοντας ότι διαθέτουν ανοσορρυθμιστικές ιδιότητες. Τέλος, η πρωτεΐνη του βιοαισθητήρα που παράγεται από τα MSCs χρησιμοποιήθηκε για την ποσοτικοποίηση της γλυκόζης σε δοκιμασίες χωρίς κύτταρα. Τα αποτελέσματά μας δείχνουν ότι τα αθανατοποιημένα MSC μας είναι κατάλληλα για τη μέτρηση των συγκεντρώσεων γλυκόζης σε ένα φυσιολογικό εύρος. Επομένως, είναι κατάλληλα για την ενσωμάτωσή τους σε μια κυτταρική ανοσοπροληπτική ιατρική συσκευή παρακολούθησης της γλυκόζης ή μπορούν να αποτελέσουν ένα εναλλακτικό σύστημα μέτρησης της γλυκόζης στο εργαστήριο.
Υπηκοότητα, ιθαγένεια, ιδιότητα του πολίτη στην Ελλάδα
Authors: Ζαρίφης Παναγιώτης
Published: September 2021

Η εξέλιξη του θεσμού μέσω του οποίου τα φυσικά πρόσωπα εντάσσονται στην πολιτική κοινότητα, του θεσμού της ιθαγένειας, υπήρξε θεαματική από το 1974 έως σήμερα. Η Γ’ Ελληνική Δημοκρατία κληρονόμησε τόσο σε κανονιστικό όσο και σε διοικητικό επίπεδο έναν θεσμό φοβικό έως εχθρικό προς την ετερότητα, ο οποίος κυρίως λειτουργούσε ως μηχανισμός αποκλεισμού, μέσα σε ένα περιβάλλον αυθαιρεσίας. Μεγάλα τμήματα ελληνικής εθνικής καταγωγής πληθυσμών είχαν στερηθεί την ιδιότητα του πολίτη, ενώ όσοι πολίτες είχαν διαφορετική εθνική καταγωγή και πολιτιστική παράδοση αντιμετωπίζονταν ως εν δυνάμει εσωτερικοί εχθροί. Η Μεταπολίτευση είχε σημαντικά επιτεύγματα και σε αυτό το πεδίο. Σε χρόνο ρεκόρ αποκαταστάθηκε η ιθαγένεια των διωχθέντων από την Δικτατορία, ενώ το Σύνταγμα του 1975 προστατεύει από την αυθαίρετη αφαίρεσή της. Οι Ρομά εντάχθηκαν αποτελεσματικά και γρήγορα στο σώμα των πολιτών. Αποκαταστάθηκαν οι πρόσφυγες του εμφυλίου πολέμου, πλην των «αλλογενών». Η αρχή της ισότητας των φύλων καθιερώθηκε και σε αυτό το πεδίο, ενώ αναλήφθηκαν αλλεπάλληλες νομοθετικές και διοικητικές πρωτοβουλίες για την ένταξη των ομογενών. Διοικητικά ωστόσο η απονομή ή μη της ιδιότητας του πολίτη παρέμεινε «κυβερνητική πράξη», εξαιρούμενη από προθεσμίες, αιτιολόγηση ή δικαστική αξιολόγηση. Το σημείο καμπής υπήρξε η μετατροπή της Ελλάδας σε χώρα υποδοχής μεταναστών, οι οποίοι έγιναν μόνιμοι κάτοικοι, θέτοντας το ζήτημα της εισδοχής τους ή μη στην πολιτική κοινότητα της χώρας. Η απόλυτη κυριαρχία του δικαίου του αίματος (jus sanguinis) αμφισβητήθηκε και πρόβαλε η σημασία του τόπου γέννησης(jus soli), ή, καλύτερα, του τόπου διαμονής (jus domicilii). Ένα δίκτυο προσώπων, διοικητικών στελεχών, ενεργών πολιτών, δημοσιογραφούντων κλπ δημιούργησε σιγά—σιγά τις προϋποθέσεις ώστε η ιθαγένεια να γίνει ζήτημα δημοσίου διαλόγου και εν τέλει, το 2010, να θεσμοθετηθούν ουσιαστικά μέτρα εκσυγχρονισμού του θεσμού και κυρίως εισόδου του στον χώρο του κράτους δικαίου. Παρά τις παλλινωδίες που προκλήθηκαν από την δικαστική ανατροπή του ν. 3838/2010, ο θεσμός είναι σταθερά προσανατολισμένος στην συμπερίληψη τόσο των προσώπων ελληνικής εθνικής καταγωγής, όσο και των αλλοδαπών που έχουν βιωτική σχέση με την Ελλάδα. Ωστόσο το ζήτημα της ιθαγένειας πολώνει την κοινωνία σε επίπεδο κομμάτων, ιδεολογίας και καθημερινότητας, γεγονός που δεν προοιωνίζεται τις βέλτιστες των προοπτικών για το μέλλον.
Ο ρόλος της τομογραφίας εκπομπής ποζιτρονίων με 18-φθόριο-δέσοξυ-γλυκόζη(18F-FDGPET/CT) σε ασθενείς με σαρκοείδωση και εξωθωρακική νόσο
Authors: Γεωργακόπουλος Αλέξανδρος
Published: September 2021

Σκοπός: Η σαρκοείδωση είναι μια συστηματική κοκκιωματώδης νόσος αγνώστου αιτιολογίας η οποία παρουσιάζει φαινοτυπική ετερογένεια. Αν και ο θώρακας είναι η πιο συνηθισμένη θέση ανίχνευσης της νόσου, η εξωθωρακική προσβολή παρατηρείται σε πάνω από το 50% των ασθενών. Η 18F-φθορο-2-δεοξυγλυκόζη, τομογραφία εκπομπής ποζιτρονίων, αξονική τομογραφία (18F-FDG PET/CT) καθορίζει την έκταση της νόσου με μεγάλη διαγνωστική ακρίβεια και μπορεί να οδηγήσει σε καλύτερη κατανόηση της συμπεριφοράς της ασθένειας και της έκφρασης των φαινοτύπων. Αυτή η μελέτη σχεδιάστηκε για να προσδιοριστεί ο ρόλος της 18F-FDG PET/CT: α) στην ανίχνευση της εξωθωρακικής προσβολής β) στην φαινοτυπική έκφραση των ασθενών με σαρκοείδωση και γ) στις θεραπευτικές αποφάσεις. Μέθοδος: Εκατόν ενενήντα πέντε ασθενείς με σαρκοείδωση από ένα μοναδικό Ακαδημαϊκό Κέντρο αξιολογήθηκαν με 18F-FDG PET/CT εκτός από τον υπόλοιπο συμβατικό έλεγχο. Ανάλογα με την θεραπευτική τους προσέγγιση οι ασθενείς κατατάχθηκαν σε δύο ομάδες 1) νέοδιαγνωσθέντες ή / και χωρίς θεραπεία στο παρελθόν, 2) σε χρόνιους ασθενείς υπό θεραπεία σε διάρκεια. Επίσης, χρησιμοποιήθηκε μια ανάλυση κατά συστάδες για τον φαινοτυπικό προσδιορισμό των ασθενών που δεν είχαν λάβει προηγουμένως θεραπεία. Αποτελέσματα: Οι ασθενείς που δεν είχαν λάβει θεραπεία ήταν 106 ενώ 87 είχαν υποβληθεί στο παρελθόν ή ήταν υπό θεραπεία. Η συνολική μέση ηλικία ήταν 51 έτη, 52% ήταν γυναίκες, τα ποσοστά ανά στάδιο Scadding 0-IV ήταν 12,8%, 40,51%, 41,02%, 4,1% και 1,54% αντίστοιχα. Η θωρακική προσβολή αναδείχτηκε σε 86,2% των ασθενών, εξωθωρακική σε 67,7%. Διεξήχθη ανάλυση κατά συστάδες δύο σταδίων, η οποία και κατέταξε τους ασθενείς χωρίς θεραπεία σε τέσσερις φαινοτύπους: α) προσβολή λεμφαδένων πνευμονικών πυλών-μεσοθωρακίου, β) προσβολή λεμφαδένων πνευμονικών πυλών-μεσοθωρακίου αλλά και πνευμόνων, γ) εκτεταμένη θωρακική και εξωθωρακική προσβολή μόνο λεμφαδένων συμπεριλαμβανομένων των βουβωνικών-κοιλιακών και υπερκελειδίων σταθμών και δ) όλα τα παραπάνω καθώς και επιπρόσθετη προσβολή συστηματικών οργάνων και ιστών όπως μυς-οστά-σπλήνας και δέρμα. Συμπεράσματα: Η 18F-FDG PET/CT ανέδειξε με επιτυχία τη μεταβολική δραστηριότητα σε σχεδόν κάθε ανατομική θέση προσθέτοντας νέες σημαντικές πληροφορίες στη διαγνωστική αξιολόγηση, τον χαρακτηρισμό της νόσου (φαινοτυπία) καθώς και στις θεραπευτικές αποφάσεις. Οι προτεινόμενοι φαινότυποι μπορεί να αποδειχθούν χρήσιμοι στο σχεδιασμό μελλοντικών μελετών με ομοιογενείς ομάδες διευκολύνοντας την εξατομικευμένη ιατρική προσέγγιση των ασθενών με σαρκοείδωση.
Συγκριτική μελέτη μεταξύ υποστηρικτικών επιφανειών για την πρόληψη των ελκών από πίεση στις ΜΕΘ
Authors: Μαρβάκη Αικατερίνη
Published: September 2021

Εισαγωγή: Η ανάπτυξη ελκών από πίεση αποτελεί ένα σοβαρό πρόβλημα στον χώρο της υγείας και κυρίως στους ασθενείς που νοσηλεύονται στην Μονάδα Εντατικής Θεραπείας (ΜΕΘ). Σκοπός: Σκοπός της παρούσας μελέτης ήταν η διερεύνηση της επίδρασης των υποστηρικτικών επιφανειών στην πρόληψη ανάπτυξης ελκών από πίεσης σε βαρέως πάσχοντες ασθενείς που νοσηλεύονται στις ΜΕΘ. Υλικό και Μέθοδος: Το δείγμα της μελέτης αποτέλεσαν 70 ασθενείς που νοσηλεύτηκαν σε δύο ΜΕΘ Γενικού Νοσοκομείου των Αθηνών, ηλικίας 18 έως 65 ετών. Το σύστημα στρώματος Virtuoso χρησιμοποιήθηκε σε 35 ασθενείς και το πρότυπο στρώμα αφρού στους υπόλοιπους συμμετέχοντες. Οι ασθενείς αξιολογήθηκαν αρχικά κατά την εισαγωγή στη ΜΕΘ και στη συνέχεια κάθε 72 ώρες για να καταγραφεί η εμφάνιση ή μη των ελκών από πίεση, της θέσης και του σταδίου κατάκλισης, με μέγιστη παρακολούθηση που δεν υπερβαίνει τις 21 ημέρες. Αποτελέσματα: Από τους 70 ασθενείς οι 40 (57,1%) ήταν άνδρες. Η μέση ηλικία του δείγματος ήταν τα 46,1 έτη με τυπική απόκλιση ±14,5 έτη. Η πιο κοινή περιοχή εμφάνισης των ελκών πίεσης ήταν οι γλουτοί (34,3%) που ακολουθούνται από τους ώμους (22,3%) χωρίς στατιστικά σημαντική διαφορά να ανιχνεύεται μεταξύ των δύο ομάδων. Επιπλέον, το ποσοστό των ασθενών με έλκος πίεσης σταδίου 2 ή μεγαλύτερο ήταν 23,8% την 3η ημέρα μετά την εισαγωγή και το 61,1% την 6η ημέρα, χωρίς διαφορά μεταξύ των δύο ομάδων. Το μοντέλο αναλογικού κινδύνου Cox έδειξε ότι το στρώμα Virtuoso συνδέθηκε με σχεδόν 56% χαμηλότερο κίνδυνο εμφάνισης ελκών πίεσης σε σύγκριση με το κανονικό στρώμα αφρού (HR (95% CI): 0,44 (0,20-0,93)). Το ποσοστό των ασθενών που εμφάνισαν επούλωση των ελκών πίεσης χρησιμοποιώντας το στρώμα Virtuoso ήταν σημαντικά χαμηλότερο σε σύγκριση με τους ασθενείς που χρησιμοποιούσαν το κανονικό στρώμα αφρού σε όλα τα χρονικά σημεία με τα αποτελέσματα να φτάνουν στατιστικά σημαντικά μόνο την 12η ημέρα μετά την εισαγωγή (7.7% έναντι 66.7%, p <0.05). Συμπεράσματα: Περαιτέρω μελέτες είναι απαραίτητες προκειμένου να καθοριστεί ο ρόλος των υποστηρικτικών επιφανειών στην εμφάνιση των κατακλίσεων αλλά ταυτόχρονα, χρειάζεται να δημιουργηθούν και ομάδες συντονισμένες που θα αξιολογούν, θα καταγράφουν και θα εφαρμόζουν όλα τα υποστηρικτικά μέτρα πρόληψης των ελκών από πίεση.
Ο ρόλος της τομογραφίας εκπομπής ποζιτρονίων με 18-φθόριο-δεσοξυ-γλυκόζη (18F-FDG PET/CT) στη διαχείριση ασθενών με σαρκοείδωση και θωρακική νόσο
Authors: Πιάνου Νικολέττα
Published: September 2021

Στην παρούσα διδακτορική διατριβή μελετάται η χρησιμότητα ή μη της Τομογραφίας Εκπομπής Ποζιτρονίων/Αξονικής Τομογραφίας (PET/CT) με το ραφιοφάρμακο 18-φθόριο-δεσοξυ-γλυκόζη (18F-FDG) στη νόσο της σαρκοείδωσης και συγκεκριμένα στην πνευμονική νόσο. Στη σαρκοείδωση, η προοδευτική εξέλιξη της πνευμονικής νόσου είναι γνωστό ότι επηρεάζει την πρόγνωση. Οι κλασικοί τρόποι προσδιορισμού της ενεργότητας της πνευμονικής νόσου ελάχιστα μπορούν να προβλέψουν την σοβαρότητα και την πρόοδο της νόσου. Η απεικόνιση με 18F-FDG-PET/CT μπορεί να αξιολογήσει την ενεργότητα της πνευμονικής νόσου μέσω της εκτίμησης του μεταβολισμού των κυττάρων φλεγμονής. Ο σκοπός της μελέτης είναι να διερευνήσουμε την πνευμονική νόσο μέσω της απεικόνισης με 18F-FDG-PET/CT και να προσδιορίσουμε τον πιθανό ρόλο του δείκτη ολικής γλυκόλυσης (TLG), ως έναν ποσοτικό δείκτη προσδιορισμού του συνολικού εύρους φλεγμονής της πνευμονικής σαρκοείδωσης. Από ένα σύνολο 195 Ελλήνων ασθενών με διαγνωσμένη σαρκοείδωση, επιλέχθηκαν 87 ασθενείς για περαιτέρω μελέτη, οι οποίοι παρουσίαζαν αυξημένη πρόσληψη της 18F-FDG στο πνευμονικό παρέγχυμα. Απεικονίζοντας την ενεργότητα της πνευμονικής νόσου μέσω 18F-FDG-PET/CT αναγνωρίσαμε νέα πρότυπα απεικόνισης και αποκαλύψαμε τη μεταβολική δραστηριότητα στα διάφορα στάδια της νόσου (Scadding stages). Οι καπνιστές (πρώην ή νυν) παρουσίασαν σημαντικά υψηλότερες τιμές του δείκτη TLG και χαμηλότερες τιμές της διαχυτικής ικανότητας των πνευμόνων, όπως αυτή μετράται μέσω του δείκτη DLCO (Diffusing capacity of lung for carbon monoxide), συγκριτικά με τους μη καπνιστές. Ωστόσο, ο δείκτης TLG δεν παρουσίασε κάποια συσχέτιση με τους λειτουργικούς δείκτες και δεν παρουσίασε σημαντική διαφορά μεταξύ των ασθενών με συμπτωματολογία ή χωρίς. Μεταξύ των ασθενών που δεν έλαβαν ποτέ ειδική θεραπευτική αγωγή, ο δείκτης TLG δεν διέφερε σημαντικά ανάμεσα σε εκείνους για τους οποίους απαιτούνταν ειδική θεραπεία συγκριτικά με εκείνους που δεν έλαβαν καμία θεραπευτική αγωγή. Συμπερασματικά, η 18F-FDG-PET/CT βελτίωσε σημαντικά την απεικόνιση και την ανάδειξη της ενεργότητας της πνευμονικής νόσου στην σαρκοείδωση, ενώ μέσω του δείκτη TLG αποκάλυψε την επιβλαβή επίδραση του καπνίσματος. Το γεγονός ότι ο δείκτης TLG δεν μπόρεσε να διακρίνει τους ασθενείς με κλινική συμπτωματολογία και λειτουργική διαταραχή, αλλά ούτε και μπόρεσε να αναδείξει εκείνους τους ασθενείς που απαιτούνταν να ξεκινήσουν ειδική θεραπευτική αγωγή, μας επιβεβαιώνει ότι αναφορικά με την πνευμονική σαρκοείδωση, ακόμα μας διαφεύγει η συσχέτιση ανάμεσα στην ενεργότητα και σοβαρότητα της νόσου από τη μία και στην απόφαση για ειδική θεραπευτική αγωγή από την άλλη.
Εφημερίς των Κυριών (1887-1917)
Authors: Γιαννάτη Ευδοκία
Published: September 2021

Η παρούσα διδακτορική διατριβή μελετά το μακροβιότερο Ελληνικό γυναικείο έντυπο, την Εφημερίδα των Κυριών (1887-1917), που εκδίδει η Καλλιρρόη Παρρέν. Η περίοδος έκδοσης της Εφημερίδας των Κυριών, είναι και η περίοδος συγκρότησης της φεμινιστικής συνείδησης των γυναικών στην Ελλάδα. Με διττό στόχο την ανάδειξη των ταυτοτήτων των διδασκαλισσών στα τέλη του 19ου αιώνα και στις αρχές του 20ου, και τις απόψεις τους για την εργασία των γυναικών, η μελέτη αυτή επιχειρεί να αποτυπώσει τις απόψεις των αρθρογράφων οι οποίες στην πλειονότητά τους προέρχονται από το χώρο της εκπαίδευσης, για την εκπαίδευση και την εργασία. Επίσης αναζητά τον τρόπο που οι δασκάλες αντιλαμβάνονται τον εαυτό τους και τις άλλες γυναίκες. Η έρευνα αναζητά τους παράγοντες που καθορίζουν τη διαμόρφωση των γυναικείων ταυτοτήτων καθώς και τα επιχειρήματα που χρησιμοποιούν οι αρθρογράφοι για τη διεκδίκηση των αιτημάτων τους και την είσοδό τους στους χώρους εργασίας. Τέλος, η έρευνα μελετά την παρουσία της Καλλιρρόης Παρρέν μέσα από το διττό ρόλο της στο έντυπο, αυτόν της αρθρογράφου και αυτόν της εκδότριας.
Αρχαία Ελληνικά στη δευτεροβάθμια εκπαίδευση
Authors: Φερεσίδη Καλλιόπη
Published: September 2021

Η φρόνησις, όπως αναδεικνύεται μέσα από τα αριστοτελικά και τα ισοκρατικά κείμενα που, καταρχάς, μελετώνται στην παρούσα διδακτορική διατριβή, είναι η διανοητική αρετή του ανθρώπου να προμελετά και να αποφασίζει σχετικά με επιμέρους καταστάσεις της ανθρώπινης ζωής, με βάση την ορθή λογική και με στόχο την ευδαίμονα ζωή. Είναι ένα αγαθό της ψυχής, το οποίο αποκτάται μέσα από την εμπειρία και την επιμέλεια που επιδεικνύει το ίδιο το άτομο, αλλά και εκείνοι που θα το διδάξουν πώς με βάση τη λογική του φρόνιμου ανθρώπου να προμελετά τις χρονικές περιστάσεις, τα πρέποντα και τα συμβαίνοντα, ώστε να προχωρά στην ανάλογη κάθε φορά απόφαση και να προβαίνει στην αντίστοιχη εκτέλεση πράξης. Στη συνέχεια, μελετώνται βασικές θέσεις για την αξιολόγηση και την επαγγελματική ανάπτυξη του εκπαιδευτικού, όπως διαμορφώνονται μέσα από τη σύγχρονη διεθνή και ελληνική βιβλιογραφία. Παραθέτω, λοιπόν, πινακοποίηση και ανάλυση του ζητουμένου της φρονήσεως του εκπαιδευτικού ως ὅλου και των σημαινόμενών της στο πεδίο της επαγγελματικής ανάπτυξης, με τη σχέση ισοδυναμίας που διαπιστώνεται. Ειδικότερα, εξετάζονται τα στοιχεία που καθιστούν αποτελεσματικές τις δράσεις επαγγελματικής ανάπτυξης των εκπαιδευτικών και συμβάλλουν δυνητικά στη φρόνηση του εκπαιδευτικού. Για τον λόγο αυτόν, παρουσιάζεται μία προσπάθεια αξιολόγησης της αποτελεσματικής επαγγελματικής ανάπτυξης των φιλολόγων που διδάσκουν Αρχαία Ελληνικά στη δευτεροβάθμια εκπαίδευση, με γνώμονα το ζητούμενο της φρονήσεως και στόχο τη βελτίωση της διδασκαλίας. Μέσα από τη Μέθοδο των Δελφών εξάγονται συμπεράσματα και διατυπώνονται προτάσεις που μπορούν να αξιοποιηθούν για την επαγγελματική ανάπτυξη των φιλολόγων, με γνώμονα τη φρόνησιν του εκπαιδευτικού, όπως μας παραδίδεται από τον Αριστοτέλη και τον Ισοκράτη και αναπλαισιώνεται από τις σύγχρονες ανάγκες του εκπαιδευτικού έργου. Βασική θέση της παρούσας διατριβής είναι ότι η διδασκαλία είναι φρόνησις και σκοπός της αποτελεσματικής επαγγελματικής ανάπτυξης είναι η κατάκτηση της φρόνησης του εκπαιδευτικού.
Image steganalysis for digital forensics
Authors: Καραμπίδης Κωνσταντίνος
Published: September 2021

Στην σημερινή εποχή, η στεγανογραφία είναι ο κύριος τρόπος για την επίτευξη παράνομης μυστικής επικοινωνίας. Ως εκ τούτου, η ανάγκη ανίχνευσης στεγανογραφικού περιεχομένου και ιδίως στεγανογραφημένων εικόνων γίνεται επιτακτική. Ωστόσο, η στεγανάλυση είναι ένα πολύ δύσκολο έργο και η επιτυχία της εξαρτάται από πολλούς παράγοντες, όπως η παρουσία του μέσου στεγανογράφησης, τα αποδεικτικά στοιχεία του χρησιμοποιούμενου στεγνογραφικού αλγορίθμου κ.λπ. Οι πιο συνηθισμένες μέθοδοι στεγανάλυσης χρησιμοποιούν στατιστικά μέτρα για να αναγνωρίσουν στεγανογραφημένες εικόνες, ενώ οι πιο πρόσφατες χρησιμοποιούν τεχνικές βαθιάς μάθησης (deep learning). Οι τελευταίες χρησιμοποιούν κυρίως συνελικτικά νευρωνικά δίκτυα και παρουσιάζουν υποσχόμενα αποτελέσματα. Αυτή η διατριβή ασχολείται με ζητήματα που σχετίζονται με τη στεγανάλυση και ειδικότερα με τη στεγανάλυση εικόνων. Παρουσιάζονται οι βασικές έννοιες της στεγανάλυσης εικόνων μαζί με μια ταξινόμηση των διαφορετικών μεθόδων στεγανάλυσης που χρησιμοποιούνται από έναν εξεταστή ψηφιακών πειστηρίων. Επιπλέον, παρέχεται μια λεπτομερής επισκόπηση των προηγμένων μεθόδων που προτείνονται στη βιβλιογραφία. Η έρευνα επικεντρώνεται σε δύο μεγάλα ερευνητικά ερωτήματα, δηλαδή την πρόταση ενός νέου συνελικτικού νευρωνικού δικτύου και στη συνέχεια τη χρήση του ως εξαγωγέα χαρακτηριστικών. Η προτεινόμενη μέθοδος χρησιμοποιεί αρχικά ένα καινοτόμο συνελικτικό νευρωνικό δίκτυο - KarNet - για τον εντοπισμό στεγανογραφημένων εικόνων από δύο διαφορετικούς αλγόριθμους στεγανογραφίας, τους Spatial-Universal Wavelet Relative Distortion (S-UNIWARD) και Wavelet Obained Weights (WOW). Το προτεινόμενο συνελικτικό νευρωνικό δίκτυο συγκρίθηκε με άλλες προηγμένες τεχνικές βαθιάς μάθησης και τις ξεπερνά.
Essays in competition policy enforcement and its impact on economic performance
Authors: Μακρή Γαλάτεια
Published: September 2021

Ο αποτελεσματικός ανταγωνισμός είναι ζωτικής σημασίας για την ανάπτυξη μιας οικονομίας. Ένα βασικό στοιχείο για τον αποτελεσματικό ανταγωνισμό είναι η αποτελεσματική εφαρμογή της πολιτικής ανταγωνισμού από τις Αρχές Ανταγωνισμού (ΑΑ). Σε αυτό το πλαίσιο, ο αντίκτυπος του ανταγωνισμού και της πολιτικής ανταγωνισμού σε διάφορες πτυχές της οικονομίας έχει προσελκύσει το ενδιαφέρον της ακαδημαϊκής κοινότητας. Ωστόσο, η προσοχή δεν έχει στραφεί μόνο στον αντίκτυπο της πολιτικής ανταγωνισμού αλλά και στον βέλτιστο σχεδιασμό και την αξιολόγηση των διαδικασιών εφαρμογής και λήψης αποφάσεων από τις ΑΑ. Η παρούσα διατριβή συμβάλλει σε αυτά τα ζητήματα, πρώτον, εξετάζοντας την επίδραση της πολιτικής ανταγωνισμού στην αύξηση της παραγωγικότητας της εργασίας και, δεύτερον, μελετώντας την εξέλιξη της εφαρμογής της αντιμονοπωλιακής νομοθεσίας στην Ευρώπη εστιάζοντας κυρίως στον ρόλο των οικονομικών. Αναλυτικότερα, στο πρώτο κεφάλαιο προσεγγίζουμε την ποιότητα της πολιτικής ανταγωνισμού μέσω των Δεικτών Πολιτικής Ανταγωνισμού (ΔΠΑ) και μελετάμε την επίδραση των ΔΠΑ στην αύξηση της παραγωγικότητας της εργασίας τόσο για την Ελλάδα μεμονωμένα όσο και για ένα σύνολο δέκα χωρών της ΕΕ. Στο δεύτερο κεφάλαιο, εξετάζουμε όλες τις κύριες μεταρρυθμίσεις και εξελίξεις που επηρέασαν και τελικά άλλαξαν τον τρόπο με τον οποίο η αντιμονοπωλιακή νομοθεσία έχει εφαρμοστεί στην Ευρώπη τα τελευταία 25 χρόνια. Παρέχουμε επίσης μια λεπτομερή ποσοτική περιγραφή και αξιολόγηση της εξέλιξης της εφαρμογής στην Ευρώπη με τη χρήση μιας μοναδικής βάσης δεδομένων: όλες τις αποφάσεις αντιμονοπωλιακής νομοθεσίας που ελήφθησαν από τη DGCOMP την περίοδο 1992-2016. Τέλος, το τρίτο κεφάλαιο συμβάλλει στην εμπειρική διερεύνηση του ρόλου των οικονομικών στην εφαρμογή της αντιμονοπωλιακής νομοθεσίας από τη ΓΔ Ανταγωνισμού της ΕΕ. Εντοπίζουμε τους κανόνες λήψης απόφασης που υιοθετήθηκαν για την αξιολόγηση διαφορετικών συμπεριφορών και την εξέλιξή τους και τους συγκρίνουμε με το θεωρητικά βέλτιστο επίπεδο, καταγράφοντας έτσι την ποιότητα της εφαρμογής. Επιπλέον, εξετάζουμε τη σχέση μεταξύ των κανόνων λήψης απόφασης και της έκβασης της δικαστικής επανεξέτασης των προσβαλλόμενων αποφάσεων.
Human capital and economic growth
Authors: Σμυρνάκης Δημήτριος
Published: September 2021

Η παρούσα διατριβή επικεντρώνεται στην εμπειρική διερεύνηση της σχέσης οικονομικής μεγέθυνσης και ανθρώπινου κεφαλαίου. Ξεκινάμε με την αναπαραγωγή και επέκταση της μελέτης των Mankiw, Romer και Weil (1992). Αντικαθιστούμε το αρχικό μέτρο του ανθρώπινου κεφαλαίου με ένα περισσότερο ακριβές στη δευτεροβάθμια εκπαίδευση και ένα δείκτη προσφάτως διαθέσιμο. Διαπιστώνουμε ότι το πρώτο είναι σε μικρό βαθμό σύμφωνο με τις προβλέψεις του υποδείγματος του Solow, αστοχίες παρόμοιες με αυτές του αρχικού μέτρου. Χρησιμοποιώντας το τελευταίο, διαπιστώνουμε ότι η προσαρμογή του υποδείγματος βελτιώνεται σημαντικά, ωστόσο το αποτέλεσμα έρχεται σε αντίθεση με σημαντικές υποθέσεις του υποδείγματος του Solow. Επεκτείνουμε την εργασία των Park και Gupta (2012), οι οποίοι προτείνουν την συνεπή εκτίμηση γραμμικών παλινδρομήσεων μέσω συναρτήσεων κατανομών Copula (Gaussian Copula). Προτείνουμε την εναλλακτική χρήση της Student-t copula, για προβλήματα σχετιζόμενα με πλατιές ουρές κατανομών, τα οποία συναντώνται συχνά στα οικονομικά. Πραγματοποιούμε μια μελέτη Monte Carlo για να εξετάσουμε την επίδοση της μεθόδου σε διάφορα σενάρια. Δείχνουμε ότι η μέθοδος μπορεί να χειριστεί επαρκώς το πρόβλημα των ενδογενών ανεξάρτητων μεταβλητών. Επιπλέον δείχνουμε ότι ο ridge εκτιμητής ελάχιστων τετραγώνων μπορεί να επιληφθεί αποτελεσματικά του προβλήματος της πολυσυγγραμμικότητας που μπορεί να προκύψει σε περιπτώσεις όπου οι αρχικές μεταβλητές του υποδείγματος συσχετίζονται σε μεγάλο βαθμό με τις μετασχηματισμένες που βασίζονται σε copula.Τέλος, ελέγχουμε τη θεωρία κατωφλίου στη συσσώρευση ανθρώπινου κεφαλαίου, από την οποία μπορούν να προκύψουν πολλαπλές σταθερές τροχιές μεγέθυνσης. Χρησιμοποιούμε ένα δυναμικό πάνελ και προτείνουμε την αντιμετώπιση της ενδογένειας της μεταβλητής κατωφλίου χρησιμοποιώντας τη μέθοδο των copula. Μια περιορισμένη μελέτη προσομοίωσης δείχνει ότι η μέθοδος είναι καλύτερη από άλλες εναλλακτικές. Χρησιμοποιώντας μια παραλλαγή του υποδείγματος του Solow που διαθέτει ιδιότητα κατωφλίου για το ανθρώπινο κεφαλαίο στη συνάρτηση παραγωγής, δείχνουμε εμπειρικά ότι μπορεί να υπάρχει σύγκλιση ανάμεσα σε ομάδες χωρών.
Αξιολόγηση αγγειογενετικών και ανοσολογικών παραγόντων σε ασθενείς με ηπατοκυτταρικό καρκίνο (ΗΚΚ) πριν και μετά από τοπικές ή συστηματικές θεραπείες
Authors: Ταμπάκη Μαρία
Published: September 2021

Αξιολόγηση ανοσολογικών παραγόντων σε ασθενείς με Ηπατοκυτταρικό Καρκίνο (HKK) πριν και μετά από τοπικές θεραπείες. Σκοπός: Να αξιολογηθεί η σχέση των επιπέδων του T-cell immunoglobulin and mucin domain-3 (ΤΙΜ-3) και Programmed Death ligand-1 (PD-L1) στον ορό ασθενών με ΗΚΚ με το στάδιο του ΗΚΚ, να προσδιοριστεί η μεταβολή των τιμών TIM-3 μετά από TACE και να ελεγχθεί η συσχέτιση της μεταβολής με την ανταπόκριση στη θεραπεία. Υλικό και μέθοδοι: Μελετήθηκαν ασθενείς με ΗΚΚ διαφορετικής αιτιολογίας. Τα επίπεδα του TIM-3 ανιχνεύτηκαν στον ορό και συσχετίστηκαν με το στάδιο ΗΚΚ βάσει σταδιοποίησης Βαρκελώνης (BCLC). Επιπλέον, ελέγχθηκε η συσχέτιση των επιπέδων ΤΙΜ-3 με την πιθανότητα ανίχνευσης του PD-L1 στον ορό. Στους ασθενείς που υποβλήθηκαν σε ενδαρτηριακό χημειοεμβολισμό (TACE), συγκρίθηκαν οι τιμές ΤΙΜ-3 προ θεραπείας και μία εβδομάδα μετά τη θεραπεία και συσχετίστηκαν με την ανταπόκριση βάσει κριτηρίων mRECIST. Αποτελέσματα: Συμπεριελήφθησαν 53 ασθενείς (μέση ηλικία:76±11έτη, 71.7% άνδρες, 84.9% ιογενούς αιτιολογίας) με στάδιο ΗΚΚ κατά BCLC: 0 (5.7%), A (33.9%), B (32.1%), C (22.6%), and D (5.7%).Οι διάμεσες τιμές του TIM-3 ανάλογα με το στάδιο BCLC του ΗΚΚ ήταν: 132 pg/mL (Q25–75: 93–143 pg/mL) στο BCLC 0, 171 pg/mL (Q25–75: 113–232 pg/mL) στο BCLC A, 218 pg/mL (Q25–75: 108–339 pg/mL) στο BCLC B, 425 pg/mL (Q25–75: 266–633 pg/mL) στο BCLC C, και 2671 pg/mL (Q25–75: 234–5000 pg/mL) στο BCLC D. Οι ασθενείς με προχωρημένο ΗΚΚ (BCLC C) είχαν σημαντικά υψηλότερς τιμές TIM-3 στον ορό σε σχέση με τους ασθενείς με BCLC A (p = 0.009) και BCLC B (p = 0.019). Ο PD-L1 ήταν ανιχνεύσιμος σε 9/53 (17%) ασθενείς. Η πιθανότητα ανίχνευσης του PD-L1 στον ορό εμφάνιζε σημαντική συσχέτιση με τις τιμές του ΤΙΜ-3 σύμφωνα με το μοντέλο μονοπαραγοντικής λογιστικής παλινδρόμησης (p=0.047). Στους 33 ασθενείς που υποβλήθηκαν σε ΤΑCE, η διάμεση τιμή του ΤΙΜ-3 μία εβδομάδα μετά τη θεραπεία (231 pg/ml, 132-452) ήταν σημαντικά υψηλότερη από την αντίστοιχη προ θεραπείας (176 pg/ml, 110-379),(p=0.036). Επίσης, οι ασθενείς που ανταποκρίθηκαν πλήρως, είχαν υψηλότερη διάμεση τιμή ΤΙΜ-3 (534 pg/ml,528-563) μία εβδομάδα μετά τη θεραπεία σε σχέση με αυτούς που είχαν μερική ανταπόκριση (222 pg/ml,131-368) βάσει κριτηρίων mRECIST (p=0.028). Συμπεράσματα: Οι τιμές του ΤΙΜ-3 στον ορό ασθενών με ΗΚΚ συσχετίζονται με το στάδιο της νόσου, με υψηλότερες τιμές στα πιο προχωρημένα στάδια. Η θεραπεία με TACE αυξάνει σημαντικά τα επίπεδα του ΤΙΜ-3 μία εβδομάδα μετά, ενώ οι ασθενείς με πλήρη ανταπόκριση έχουν υψηλότερες τιμές μετά τη θεραπεία σε σχέση με αυτούς που είχαν μερική ανταπόκριση. Οι ανωτέρω παρατηρήσεις θα μπορούσαν να έχουν εφαρμογή σε μελέτες συνδυασμού ανοσοθεραπείας-ΤΑCE.
Ενισχύοντας τη διδασκαλία των φυσικών επιστημών με ενσωμάτωση βασικών εννοιών της τεχνολογίας και πτυχών της φύσης της επιστήμης και της τεχνολογίας με βάση την ιστορία τους σε υποψήφιους εκπαιδευτικούς της πρωτοβάθμιας εκπαίδευσης
Authors: Φερεντίνου Αναστασία
Published: September 2021

Η παρούσα διδακτορική διατριβή, εντάσσεται στο επιστημονικό πεδίο της Διδακτικής των Φυσικών Επιστημών (ΦΕ) και συμβάλλει στη σχέση και συνύπαρξη των ΦΕ και της Τεχνολογίας. Μέσω πρωτότυπης διδασκαλίας σε υποψήφιους εκπαιδευτικούς πρωτοβάθμιας εκπαίδευσης κατά τον προπτυχιακό κύκλο σπουδών τους, διερευνά την κατανόηση: (α) βασικών εννοιών απλών μηχανών, (β) της έννοιας της δύναμης και βασικών εννοιών των μοχλών και (γ) πτυχών της Φύσης της Επιστήμης (ΦτΕ) και της Φύσης της Τεχνολογίας (ΦτΤ). Λαμβάνοντας υπόψη τη βιβλιογραφία, τα Αναλυτικά Προγράμματα Σπουδών (ΑΠΣ), στο εξωτερικό και την Ελλάδα, αλλά και τις ιδέες και στάσεις των εκπαιδευτικών οι οποίες επηρεάζουν καθοριστικά τόσο τη γνωστική διαδικασία, όσο και την επιλογή των σπουδών των μαθητών/τριών προς επαγγέλματα που σχετίζονται με την Τεχνολογία και τις ΦΕ, σχεδιάστηκε η διδακτική παρέμβαση. Πραγματοποιήθηκε εισαγωγή επιλεγμένων πτυχών της ΦτΕ και της ΦτΤ ταυτόχρονα με την παρουσίαση θεμάτων από τη γνωστική περιοχή των απλών μηχανών για την κατανόηση εννοιών των ΦΕ και βασικών εννοιών της Τεχνολογίας. Η πρωτοτυπία της έγκειται στη σύνθεση δύο στοιχείων, την εισαγωγή της Ιστορίας της Τεχνολογίας κατά τη μαθησιακή διαδικασία με χρήση αυθεντικού ιστορικού υλικού και συγκεκριμένα των χειρόγραφων του Λεονάρντο ντα Βίντσι μέσω της Αφήγησης Ιστοριών, ως διδακτικού μέσου, η οποία καθιστά το ιστορικό υλικό λειτουργικό και κατάλληλο για χρήση κατά τη διδασκαλία χωρίς προσαρμογές. Η πιλοτική και η κύρια έρευνα πραγματοποιήθηκαν σε χρονικό διάστημα εννιά εβδομάδων. Στην κύρια φάση της έρευνας συμμετείχαν συνολικά 48 άτομα στην πειραματική και 49 στην ομάδα ελέγχου. Η διδακτική παρέμβαση ολοκληρώθηκε σε τρία δίωρα. Το ερευνητικό εργαλείο ήταν το ερωτηματολόγιο και ήταν ίδιο, πριν και μετά τη διδακτική παρέμβαση και χρησιμοποιήθηκαν μεικτές μέθοδοι επεξεργασίας για την εξαγωγή των αποτελεσμάτων. Τα αποτελέσματα έδειξαν στατιστικά σημαντική βελτίωση στην κατανόηση των φοιτητών και στα τρία ερωτήματα που τέθηκαν. Στο μοναδικό υψηλής δυσκολίας έργο γνωστικού περιεχομένου η πειραματική ομάδα έδωσε περισσότερες σωστές απαντήσεις, διαφορά που δεν ήταν στατιστικά σημαντική. Φαίνεται, επίσης, ότι οι απόψεις των φοιτητών αναφορικά με τις συνέπειες και επιδράσεις της Τεχνολογίας στην κοινωνία, δεν παρουσιάζουν ουσιαστική μεταβολή και στις δύο ομάδες. Τέλος, παρουσιάζονται οι περιορισμοί και οι προεκτάσεις της έρευνας.
Η επιστημονική συγγραφική δραστηριότητα του προσωπικού των ελληνικών δημόσιων νοσηλευτικών ιδρυμάτων ως πηγή πληροφόρησης της διοίκησης ή/και των ασθενών
Authors: Πυλαρινού Σταματούλα
Published: September 2021

Η ανάπτυξη της τεχνολογίας συνέβαλλε στο να μετεξελιχθούν οι νοσοκομειακές βιβλιοθήκες σε σύγχρονα κέντρα πληροφόρησης της κοινότητας χρηστών που εξυπηρετούν, ενώ παράλληλα νέοι ρόλοι έχουν αναδυθεί για τους βιβλιοθηκονόμους. Στην Ελλάδα, η περιστολή των δημοσιονομικών δαπανών στα νοσηλευτικά ιδρύματα καθώς και το γεγονός ότι οι νοσοκομειακές βιβλιοθήκες αποτελούν τμήματα των νοσοκομείων που δεν παράγουν έσοδα ενώ ταυτόχρονα για τη λειτουργία τους απαιτούνται υψηλά λειτουργικά κόστη, δημιουργεί προβληματισμό σχετικά με την αξία τους. Προκειμένου να συνεχίσουν να υπάρχουν και να συμμετέχουν στις λειτουργικές δαπάνες, είναι αναγκαίο οι νοσοκομειακοί βιβλιοθηκονόμοι να εφεύρουν τρόπους να ενισχύσουν την επικοινωνία τους με την «επιχειρηματική» γλώσσα της διοίκησης και να αναπτύξουν σύγχρονες υπηρεσίες. Εντός του παραπάνω πλαισίου, η παρούσα διατριβή χρησιμοποιεί την βιβλιομετρία προκειμένου να δημιουργήσει ένα νέο εργαλείο πληροφόρησης για τα διοικητικά στελέχη και/ή τους ασθενείς. Πιο συγκεκριμένα ασχολείται με τις επιστημονικές δημοσιεύσεις του προσωπικού των δημόσιων νοσηλευτικών ιδρυμάτων στην Ελλάδα. Οι επιστημονικές δημοσιεύσεις, ενώ προκύπτουν ως αποτέλεσμα της κλινικής και ερευνητικής εργασίας του επιστημονικού προσωπικού των δημόσιων νοσηλευτικών ιδρυμάτων και διαδραματίζουν σημαντικό ρόλο στην αξιολόγησή του, δυστυχώς δεν συγκεντρώνονται από καμία υπηρεσία του Υπουργείου Υγείας ή των φορέων που εποπτεύει και δεν υφίστανται καμία επεξεργασία. Η ανάπτυξη ενός πρωτότυπου εργαλείου πληροφόρησης είχε ανάγκη τη συγκέντρωση των βιβλιογραφικών δεδομένων των επιστημονικών δημοσιεύσεων του προσωπικού των δημόσιων νοσηλευτικών ιδρυμάτων από δωρεάν προσβάσιμη βάση βιβλιογραφικών εγγραφών. Ακολούθησε η επεξεργασία τους και η επίλυση τεχνικών προβλημάτων. Παράλληλα αναπτύχθηκε ερωτηματολόγιο το οποίο διανεμήθηκε σε διοικητικά στελέχη, προκειμένου να εντοπιστούν οι σχετικές ανάγκες πληροφόρησης. Χρησιμοποιώντας τα βιβλιογραφικά δεδομένα εξήχθησαν χρήσιμα κατά περίπτωση αποτελέσματα τα οποία και παρουσιάζονται. Τέλος, παρουσιάζονται τα στάδια για την υλοποίηση της υπηρεσίας.